b'\n_START_ARTICLE_\nDesidiati\n_START_PARAGRAPH_\nDesidiati (latinsko Deasidiates, tudi Daesttiates) so bili ilirsko pleme, ki je \xc5\xbeivelo v rimski provinci Dalmaciji._NEWLINE_Desidiati so spadali med najhrabrej\xc5\xa1a in voja\xc5\xa1ko najspretnej\xc5\xa1a plemena v Dalmaciji. Pod rimsko kontrolo so bili \xc5\xbee v prvi polovici 1. stoletja pr. n. \xc5\xa1t. Upravno in sodno so bili dodeljeni mestu Narona. Najverjetneje so \xc5\xbeiveli v goratem prostoru severozahodno proti sedanjemu mestu Srebrenici - v tem primeru jim je dajalo mo\xc4\x8d predvsem rudarstvo - ter proti Pljevljam v dana\xc5\xa1nji \xc4\x8crni gori; predvsem pa so zasedali Sarajevsko kotlino._NEWLINE_Proti Desidiatom se je \xc5\xbee leta 35 pr. n. \xc5\xa1t. bojeval cesar Avgust in to razmeroma neuspe\xc5\xa1no. V uporu proti rimski dominaciji na Balkanu, ki je izbruhnil leta 6. n. \xc5\xa1t., so skupaj z Brevki prevzeli kontrolo nad ozemljem. Takoj nato so Rimljani pri\xc4\x8deli graditi cesto od glavnega mesta Salonae (tudi Salona, dana\xc5\xa1nji Solin do Save in na njej uspostavili kontrolno slu\xc5\xbebo.'